Simulacija aktivnosti u borbi protiv klimatskih promjena: zemljište, poljoprivreda i šumarstvo

Za: Glavne pregovarače Saveza za zemljište, poljoprivredu i šumarstvo

Predmet: Priprema za samit o borbi protiv klimatskih promjena

Dobro došli na Samit o borbi protiv klimatskih promjena. Generalni sekretar UN-a je pozvao vas i čelnike svih relevantnih zainteresovanih strana na saradnju kako bi se uspješno riješilo pitanje klimatskih promjena. Generalni sekretar je u pozivu istakao sljedeće: „Kriza u vezi s klimom je trka koju gubimo, ali koju možemo dobiti... Najbolje što nam nauka...kaže jeste da će svaki porast temperature od preko 1,5°C nanijeti veliku i nepopravljivu štetu ekosistemima koji omogućavaju naš opstanak...Ali nauka nam takođe kaže da nije prekasno. Možemo uspjeti...Ali će to zahtijevati fundamentalne transformacije u svim aspektima društva—kako gajimo hranu, koje gorivo koristimo za transport i kako održavamo svoje privrede...Djelujući zajedno nikoga nećemo napustiti.”

Cilj samita je napraviti plan za ograničenje globalnog zagrijavanja na manje od 2°C [3,6°F] iznad predindustrijskog nivoa, a težiti ka 1,5°C [2,7°F], što su međunarodni ciljevi koji su zvanično prepoznati u Pariskom klimatskom sporazumu. Naučni dokazi su jasni: zagrijavanje preko te granice će imati katastrofalne i nepopravljive posljedice koje će ugroziti zdravlje, napredak i živote ljudi svih nacija.

U vašoj grupi se nalaze predstavnici najvećih poljoprivrednih, prehrambenih i drvoprerađivačkih preduzeća, najveći zemljoposjednici, ministri šumarstva i poljoprivrede, kao i agencije za zaštitu prirode. Vaša grupa je fokusirana na to kako nahraniti ljude širom svijeta, zaštititi šume i istovremeno riješiti klimatske promjene.

Prioriteti vaše politike su navedeni ispod. Međutim, možete predložiti ili blokirati bilo koju dostupnu politiku.

1. Kontrolisati deforestaciju. Deforestacija je trenutno odgovorna za oko 15% emisija gasova staklene bašte. Zaštitom šuma se mogu smanjiti te emisije, a pritom očuvati biodiverzitet i zaštititi izvore vode. Međutim, ograničavanje deforestacije smanjuje i mogućnost korišćenja tog zemljišta za dobijanje ogrijevnog drveta, proizvodnju hrane, bioenergije i druge izuzetno profitabilne upotrebe. Deforestaciju vrše i mali poljoprivredni proizvođači i seosko stanovništvo kojem je potrebno drvo kao gorivo, kao i velika preduzeća, koja sijeku pošumljeno zemljište radi prerade drveta i poljoprivrednog poslovanja u koje spada, na primjer, pretvaranje tropskih šuma u plantaže uljanih palmi ili za uzgoj stoke i usjeva.
2. Razmotriti aforestaciju. Aforestacija je pošumljavanje zemljišta na kojem nema drveća; to je ponekad zemljište koje je prethodno iskrčeno ili degradirano. Kako šuma raste, ona izdvaja CO2 iz atmosfere i skladišti ga u biomasu i zemljišta. Šume pomažu u očuvanju staništa i biodiverziteta, usporavaju eroziju i degradaciju tla, a štite i od poplava. Ako se primijeni u velikim razmjerama, aforestacijom bi se moglo upotrijebiti zemljište koje je potrebno za usjeve ili stoku, što bi dovelo do povećanja cijene hrane zbog veće konkurencije za zemljište. Razmotrite zemljište koje je potrebno za bilo kakvu politiku aforestacije.
3. **Razmotriti emisije metana, azot-oksida i drugih gasova staklene bašte.**

**CO2**jenajistaknutiji gas staklene bašte (GSB), ali drugi gasovi staklene bašte, naročito metan (CH4) i azot-oksid (N2O), danas su odgovorni za otprilike jednu četvrtinu globalnog zagrijavanja, pri čemu njihove koncentracije u atmosferi rastu. Za sto godina, jedan molekul CH4 ima 25 puta veći uticaj na zagrijavanje od jednog molekula CO2; a N2O ima gotovo 300 puta veći uticaj od CO2. Trenutna poljoprivredna praksa i stočarska proizvodnja su glavni izvori CH4, dok N2O nastaje prvenstveno zbog upotrebe vještačkih đubriva. Inovativne tehnologije i prakse mogu smanjiti te emisije po niskoj cijeni, ali mnogi aktivisti za zaštitu životne sredine pozivaju i na donošenje propisa (npr. o ograničenju upotrebe vještačkih đubriva) ili na promjene životnog stila ljudi (npr. smanjenje potrošnje mesa i bacanja hrane), što bi moglo ugroziti isplativost poljoprivredne i stočarske industrije. Niste spremni da podržite takve politike, iako bi mogle dovesti do velikih smanjenja tih emisija. Veliki broj fluorougljenika i povezanih jedinjenja („F-gasova”) takođe doprinosi zagrijavanju. F-gasovi se koriste u industrijskim procesima i proizvodima široke potrošnje (npr. sredstvima za rashlađivanje, rastvaračima). Koncentracije su danas niske, ali mnogi F-gasovi doprinose zagrijavanju nekoliko hiljada puta više od CO2. Možete podržati politike koje smanjuju njihove emisije, pošto bi to imalo vrlo mali uticaj na vas.

1. Podržati subvencije za obnovljivu energiju. Najveći izazivači klimatskih promjena su emisije koje potiču od fosilnih goriva, a ne upotreba zemljišta. Podržavate zamjenu fosilnih goriva čistom energijom kojom ćete pokretati svoju opremu i transportovati hranu, a koju možete sebi priuštiti. Zemljoradnici i zemljoposjednici mogu postaviti solarne ploče ili vjetrenjače i pritom i dalje koristiti veći dio zemljišta za uzgoj usjeva i stoke, tako da vi podržavate subvencije za tehnologije za proizvodnju čiste energije. Velika drvoprerađivačka i poljoprivredna preduzeća se protive politikama poput onih o cijenama ugljenika u fosilnim gorivima, pošto bi to povećalo operativne troškove, ali grupe za očuvanje zemljišta podržavaju te politike kako bi ubrzale smanjenje emisija CO2.

Dodatna razmatranja

Broj stanovnika planete je sada oko 7,7 milijardi, a UN predviđa da će do 2050. preći 9 milijardi, a da će do 2100. iznositi oko 11 milijardi. Rast broja stanovnika i prihoda povećavaju potražnju za usjevima, mesom, drvetom, vlaknima i drugim proizvodima koji zahtijevaju intenzivno korišćenje zemljišta. Danas oko jedne milijarde ljudi nema odgovarajuću hranu, što u mnogim zemljama dovodi do neuhranjenosti i izgladnjelosti. Pa ipak, prema Organizaciji UN-a za hranu i poljoprivredu, 30% svjetske proizvodnje hrane se baca, što čini 8% emisija gasova staklene bašte u svijetu.

Smanjenje rasipanja hrane, povećanje stope prinosa usjeva, kao i podsticanje zdrave ishrane na biljnoj bazi može zadovoljiti rastuću potražnju za hranom bez potrebe za više zemljišta, istovremeno smanjujući emisije gasova staklene bašte koji potiču iz sektora poljoprivrede. Međutim, vaša industrija može malo toga učiniti prije nego što te politike izazovu porast cijena hrane. Visoki troškovi za hranu znače da će oni kojima je najviše potrebna možda ostati bez nje. Isto tako, promovisanje ishrane na biljnoj bazi će finansijski oštetiti veliku i rastuću stočarsku industriju.

U većem dijelu svijeta će biti veoma teško promijeniti način upotrebe zemljišta i poljoprivredne metode. Moguće koristi od klimatski pametne poljoprivrede su u mnogim zemljama u razvoju brojne, ali korupcija i nedostatak nadzora otežavaju sprovođenje politika u vezi s korišćenjem zemljišta. Raniji napori da se smanji deforestacija, prije svega u Brazilu i Indoneziji, bili su samo djelimično uspješni. Ilegalna sječa šuma je i dalje značajan problem. Neke vlade aktivno subvencionišu deforestaciju kako bi unaprijedile drvnoprerađivačku i poljoprivrednu industriju, a i obezbijedile zemljište za ljude.

Uprkos tim izazovima, klimatske promjene su velika prijetnja za pripadnike vaše grupe. Sve veće poplave, suše, toplotni talasi, šumski požari i porast nivoa mora već uništavaju obradivo zemljište, smanjuju prinose poljoprivrednih kultura, nanose štetu šumama i negativno utiču na profit. Uticaji klimatskih promjena i geopolitička izmještanja koja stvaraju predstavljaju ozbiljan rizik po vašu imovinu, radnu snagu, lance nabavke, klijente i profitabilnost. Iako će promjena biti teška i iako će neki pretrpjeti finansijsku štetu, vaš savez može doprinijeti rješenju smanjenjem emisija kroz bolje upravljanje zemljištem i boljom poljoprivrednom praksom.

\_\_\_\_\_\_\_\_\_\_\_\_\_